L-UE ser timponi kontrolli saħansitra iktar stretti fuq l-aċċess mill-pubbliku ġenerali għall-prekursuri tal-isplussivi. L-ambaxxaturi għall-UE, fil-laqgħa tal-Coreper tal-lum, qablu dwar regoli aktar stretti fir-rigward tad-disponibbiltà, l-introduzzjoni, il-pussess u l-użu ta' prekursuri tal-isplussivi fl-UE kollha. Il-prekursuri tal-isplussivi huma sustanzi kimiċi li jistgħu jintużaw għal skopijiet leġittimi, iżda jistgħu jintużaw ukoll ħażin għall-manifattura ta' splussivi artiġjanali illegali. Ir-regoli l-ġodda ser jillimitaw id-disponibbiltà tal-prekursuri tal-isplussivi għall-pubbliku ġenerali u ser jiżguraw ir-rappurtar adatt ta' tranżazzjonijiet suspettużi tul il-katina tal-provvista kollha. Ir-regolament propost jipprevedi żewġ kategoriji distinti ta' prekursuri tal-isplussivi: ", li ma jistgħux jiġu introdotti, jitqiegħdu għad-dispożizzjoni, ikunu fil-pussess jew jintużaw mill-pubbliku ġenerali 'l fuq minn ċerti livelli ta' konċentrazzjoni, u ", li t-tranżazzjonijiet suspettużi tagħhom għandhom jiġu rappurtati mill-operaturi ekonomiċi, inkluż fi swieq online. Soġġett għall-kundizzjonijiet imniżżla fir-regolament, l-istati membri għandhom il-possibbiltà li jistabbilixxu skemi ta' liċenzjar li permezz tagħhom ċerti prekursuri tal-isplussivi ristretti xorta jkunu jistgħu jitqiegħdu għad-dispożizzjoni tal-pubbliku ġenerali. Soġġett għall-kontroll mill-Kummissjoni, l-istati membri ser ikunu jistgħu wkoll japplikaw ir-regoli relatati mal-prekursuri tal-isplussivi ristretti għal sustanzi kimiċi mhux koperti mir-regolament. Ir-regoli l-ġodda jimponu wkoll għadd ta' obbligi ta' taħriġ u ta' sensibilizzazzjoni dwar: l-operaturi ekonomiċi involuti fil-manifattura jew il-bejgħ ta' prekursuri tal-isplussivi u l-awtoritajiet ta' spezzjoni nazzjonali. Ir-regolament għandu japplika sentejn wara d-dħul fis-seħħ tiegħu. Il-passi li jmiss Dan il-qbil iwitti t-triq għan-negozjati mal-Parlament Ewropew għall-adozzjoni rapida tar-regolament. Kuntest Bil-ħsieb li tiġi impedita l-manifattura illeċita ta' splussivi, ir-regolament (UE) Nru 98/2013 dwar it-tqegħid fis-suq u l-użu ta' prekursuri tal-isplussivi jillimita d-disponibbiltà, l-introduzzjoni, il-pussess u l-użu ta' prekursuri tal-isplussivi partikolari għall-pubbliku ġenerali u jistabbilixxi regoli dwar ir-rappurtar ta' transazzjonijiet suspettużi. Ir-restrizzjonijiet u l-kontrolli eżistenti wrew li mhumiex biżżejjed biex jimpedixxu l-manifattura illeċita ta' splussivi artiġjanali. Pereżempju, ir-rekwiżit li t-tranżazzjonijiet jiġu reġistrati ma jiskoraġġixxix jew iwaqqaf lill-kriminali milli jakkwistaw prekursuri tal-isplussivi. Barra minn hekk, ir-regolament eżistenti mhux ċar biżżejjed fir-rigward ta' diversi obbligi li jimponi, inkluż dawk li jippruvaw jiżguraw it-trasmissjoni ta' informazzjoni tul il-katina tal-provvista. Tista' taqra t-test maqbul hawn.